Joillekin asento on rennoin mahdollinen, toisille se tuntuu mahdottomalta.

Syväkyykky on asento, johon jokaisen ihmisen pitäisi päästä.

Silti se tuottaa joillekin suuria vaikeuksia. Fysioterapeutti Matti Melanen tietää, mistä vaikeudet johtuvat.

- Esi-isämme puuhastelivat oikeastaan kaikkea kyykyssä. Se oli heille luontainen asento. Ihminen ei ole fyysisiltä ominaisuuksiltaan paljoa muuttunut niistä päivistä, ympäristömme puolestaan on.

- Nykyisin suurin ongelma on se, ettei meidän tarvitse enää mennä kyykkyyn. Syväkyykyn pitäisi olla lepoasento, jossa olemme, kun emme jaksa enää seistä ja josta voi puuhailla asioita tai käydä tarpeilla. Mutta kyykyn sijaan istumme tuolilla ja pöntöllä tai makaamme. Keho mukautuu siihen, miten sitä käytämme.

Matti huomauttaa, että syväkyykky lepoasentona ja kyykky painonnostossa tai kehonpainoliikkeenä ovat eri asioita. Ensimmäinen on nimensä mukaisesti lepoasento, jossa ei tarvitse miettiä alaraajan nivelten linjauksia tai pitää selkää suorana, koska on tarkoitus olla rentona, Matti sanoo.

- Jos ei pääse oman kehon painolla kyykkyyn, ei minun mielestäni ole hirveästi järkeä lähteä kuormittamaan asentoa painot niskassa.

Leposyväkyykky on hyvä oppia siksi, että se on paitsi rento oleskeluasento, myös hyväksi kropalle monella eri tasolla.

- Siinä nivelemme menevät ääriasentoihin. Kyykky kertoo, että kropan liikkuvuuden perusta on kunnossa.

Älä heitä kirvestä kaivoon, vaikka syväkyykky tuntuisikin mahdottomalta: sen voi oppia.

- Suurimmat esteet kyykylle löytyvät nilkan, lonkkien, lantion ja alaselän rajoitteista. Ne eivät osaa tehdä sitä, mitä niiden pitäisi. Nilkassa ei ole tarpeeksi dorsifleksiota, akillesjänne on jäykkä ja lonkka-lantio-alaselkä -akselin hallinta on kadoksissa.

Matti suosittelee avuksi 30 päivän kyykkyhaastetta.

- Jokainen kyllä pääsee itselleen levolliseen syväkyykkyyn, mutta sen eteen pitää tehdä töitä. Pyri olemaan joka päivä valitsemasi aika, esimerkiksi 5-30 minuuttia kyykyssä. Ei yhtäjaksoisesti, vaan hyvältä tuntuvissa pätkissä.

- Jos et pääsee syväkyykkyyn muuten, siirrä jalkojasi leveämmälle, kääntä jalkateriä hieman ulospäin ja laita kantapään alle koroke, esimerkiksi kirja. Vähennä apukeinoja sitä mukaa, kun kroppa alkaa sopeutua asentoon.

Juttu on julkaistu ensimmäisen kerran 4.4.2016.